Humillima mei recommendacione in Domino Jhesu sincere premissa. Pro immensis beneficiis mihi, licet immerito, a vestra munificentia multipliciter exhibitis graciarum actiones refero multiformes. Ipse autem bonorum omnium remunerator defectum meum considerans liberaliti vestre pro me retribuat ad condignum pro augmento maioris meriti et vberioris gracie apud Deum promerende. Reuerende paternitati vestre enixius supplico, quatenus latores presencium N. & N., sub disciplina scolastica vna cum scolaribus Aboensis ecclesie militare cupientes, velitis domino rectori scole memorate colligendos comittere tanquam vobis specialius recommissos, nec per hoc eidem dominacioni vestre pretendo instanciam, quod eis expensas quaslibet teneatis, sed ut tanquam tutor caritatiuus iniuriatorum et improperancium insolenciam, si qua eos indebite moluestauerit, reprimi procuretis ac alia non sumptuosa caritatis indicia fauorabiliter porrigatis. Sunt enim de precipuorum fautorum nostri monasterii legittimo procreati matrimonio, ad quorum sollicitacionem vocis hanc petitiunculam porrigere sum compulsus. Vtinam quitquam vobis acceptum vice huius recompensacionis valerem rependere. Sed cum aurum et argentum non est mihi, exiguum oracionum mearum offertorium ante oculos diuine majestatis libens licet tremulus presentabo. Altissimus in sua gracia vos conseruet. Scriptum in monasterio W[adstena] sub signeto patris nostri domini confessoris per virum J, quondam commensalem vestrum Parisius, nunc autem fratrem conuentualem in monasterio memorato.